'मकबूल' और 'ओमकारा' जैसी बेहतरीन फिल्में बनाकर ग्लैमर इंडस्ट्री में अपनी एक अलग और खास पहचान बना चुके डायरेक्टर विशाल भारद्वाज ने इस बार कुछ नया करने की बजाय वैसा ही कुछ किया जो ग्लैमर इंडस्ट्री में मसाला फिल्में बनाने वाले मेकर बरसों से करते आए हैं। अगर हम 80-90 के दशक की बात करें तो उस वक्त भी हमशक्ल, जुड़वा भाइयों को लेकर दर्जनों फिल्में बनीं और इनमें से कुछ फिल्में टिकट खिड़की पर सुपरहिट साबित भी रही। विशाल के निर्देशन में बनी इस मसाला ऐक्शन फिल्म की कहानी भी हमशक्ल भाइयों और क्राइम की दुनिया में सक्रिय गैंगस्टर के इर्दगिर्द घूमती है।स्टोरी: गुड्डू (शाहिद कपूर) एक सीधा-सादा युवक है, बेचारा हकला कर बोलता है और एक एनजीओ के लिए काम करता है, वहीं चार्ली (शाहिद कपूर) कुछ तुतला कर बोलता वह 'स' को हमेशा 'फ' बोलता है। चार्ली फटाफट रईस बनना चाहता है और इसके लिए कुछ भी करने को तैंयार है। स्वीटी (प्रियंका चोपड़ा) गुड्डू को प्यार करती है। स्वीटी का पिता भाई भोपे (अमोल गुप्ते) एक ऐसा गैंगस्टर है, जो मुंबई में आकर बसे दूसरे प्रदेश के लोगों को वहां से भगाना चाहता है। एक दिन स्वीटी और गुड्डू शादी कर लेते हैं इससे भोपे बहुत नाराज होकर इनके पीछे पड़ जाता है। उधर एक दिन चार्ली दो करप्ट पुलिस वालों से उनके ड्रग्स लूट लेता है उसे नहीं मालूम कि उसने पुलिस वालों को लूटा है। इन ड्रग्स की कीमत करोड़ों रुपये है लेकिन पुलिस की गिरफ्त में चार्ली नहीं गुड्डू आ जाता है। अब इसके बाद इन दोनों भाइयों पर एक के बाद एक ऐसी मुश्किलें आती हैं जिससे छुटकारा पाना आसान नहीं है।रिव्यू: अगर ऐक्टिंग की बात करें तो शाहिद कपूर ने इस फिल्म में अपने अबतक के करियर का सबसे बेहतरीन किरदार निभाए हैं, डबल रोल में शाहिद ने मेहनत की है लेकिन शाहिद वैसा करिश्मा नहीं कर पाए जो 'ओमकारा' में सैफ अली ने कर दिखाया। एक महाराष्ट्रियन लड़की के किरदार में प्रियंका चोपड़ा खूब जमी हैं। अमोल गुप्ते और चंदन सान्याल ने अपने किरदारों को कुछ इस अंदाज में जिया है कि कई सीन्स में वह शाहिद पर हावी रहे हैं।ना जाने क्यों विशाल ने इस बार ऐसी कहानी चुनी जिसमें नयापन बिल्कुल भी नहीं है। हां, विशाल का कहानी को कहने का नजरिया जरूर अलग है। यही वजह है अगर आप शुरुआत की फिल्म मिस कर दें तो आगे की कहानी को समझना आसान नहीं। फिल्म का स्क्रीनप्ले जानदार है और विशाल ने इस फिल्म को कुछ इस तरह से बनाकर पेश किया कि हॉल में बैठे दर्शक को फिल्म देखते वक्त भी माइंड से काम लेना जरूरी है, वर्ना कहानी ठीक तरह से पल्ले नहीं पड़ेगी। खासतौर से चार्ली और गुड्डू द्वारा बोले गए संवाद आपको ध्यान से सुनने पड़ते है। विशाल ने इस मसाला फिल्म को भी अपने ऐंगल से बनाया है, कैमरे पर उनकी अच्छी पकड़ रही है तो फिल्म को डार्क शूट किया गया है। फिल्म की लोकेशन बेहतरीन हैं। म्यूजिक की बात करें तो फिल्म का एक गाना 'ढेन टेने' पहले से कई म्यूजिक चार्ट में टॉप फाइव में शामिल है।क्यों देखें: एक मसाला फिल्म को कैसे विशाल ने आम मुंबइयां मसाला फिल्मों की भीड़ से हटकर बनाया है। शाहिद कपूर की जानदार ऐक्टिंग फिल्म देखने की एक वजह है।